Asnamak n twuri, izmer ad t-id-imel wadeg n wawal-nni deg tefyirt,neɣ abeddel i d-iḍerrun ɣef teɣri tamezwarut n wawal-nni akken daɣen yezmer ad t-id-tmel tenzeɣt. Ma yella d unmik-ines, d azal n wassaɣ ay yeqqnen awal-nni ɣer useɣru. Deg tefyirt, d aseɣru ay d aferdis agejdan. Nesɛa ɣer tama-s isemmaden. Asemmad, d isem-is ay d awal-is, yettas-d akken ad ismed anamek n tefyirt, ur yelli d aferdis ilaqen akken ad taleɣ tefyirt. Isemmaden bḍan ɣef sin, isemmaden izwaranen d yirazwaranen, usriden d yirusriden. Isemmaden izwaranen n unuddus amseɣru umyig bḍan ɣef tlata: asemmad imsegzi, asemmad usrid d usemmad arusrid. Ma d isemmaden uzzigen n yisem bḍan daɣen ɣef tlata: arbib, asemmad n yisem d ukenseɣru( meɛna ilaq ad d-nini belli ula d amyag yezmer ad yesɛu akenseɣru d asemmad).